Hvordan skal Danmark genåbnes? Hvad skal åbne først? Og hvornår skal det åbne?

Det er bare tre af de spørgsmål, der kan vise sig at være omdrejningspunktet, når statsminister Mette Frederiksen (S) holder pressemøde klokken 20.00.

Tidspunktet bekræfter Statsministeriet i en kort pressemeddelelse, hvor pressen inviteres.

Partilederne i Folketinget blev ifølge DR's oplysninger orienteret om indholdet på at møde med statsministeren, der begyndte klokken 14.30 og sluttede kort før klokken 17.00.

Det er præcis en uge siden, at Mette Frederiksen på et andet pressemøde i Statsministeriet luftede tankerne om langsomt at genåbne Danmark efter påske, hvis tallene for syge og indlagte pegede i den rigtige retning.

I går aftes gentog hun budskabet i 21 Søndag, hvor hun var fortrøstningsfuld.

- Det er absolut sandsynligt, at vi kigger ind i en gradvis, kontrolleret, stille og rolig genåbning af Danmark, siger hun.

Ifølge statsministeren beror en stille og rolig genåbning af samfundet på, at danskerne holder afstand, understregede hun.

I interviewet i går aftes sagde hun også, at danskerne skal indstille sig på en anden hverdag, selv når samfundet gradvist bliver åbnet op igen.